Aabenraa: Tirsdag kunne Aabenraa Lokalpoliti oplyse, at en flok elever fra kostskolen ved det tyske gymnasium i Aabenraa var blevet udsat for både vold og chikane ved skøjtebanen i Genforeningshaven i Aabenraa af en gruppe unge fra lokalområdet.

Onsdag aften var den så gal igen, da samme gruppe var trængt ind på kostskolens grund for at konfrontere eleverne, der bor på skolen og består af både danske og tyske statsborgere.

- Mellem 10 og 15 unge kom hen til vores kostskole og truede vores elever, hvorefter de forsøgte at komme ind. De bankede og sparkede til døren, så en af vores elever ringede til politiet, fortæller rektor ved det tyske gymnasium Jens Mittag.

Hvorfor gruppen med de unge personer havde så stor en trang til at bryde døren til kostskolen op og konfrontere nogle af eleverne, ved Jens Mittag ikke.

- Jeg har ingen idé om, hvad motivet bag er. Chikanen har stået på tre dage i træk nu, og faktum er, at flere af vores elever nu er rystede og ikke tør gå ud for skolens grund. De sover ikke om natten, og nogle af dem er allerede taget hjem til deres familie for at holde tidlig jul, og det er ikke optimalt, nu hvor vi er i gang med vores årlige SRP (studie-retnings-projekt, red.), fortæller Jens Mittag.